পলাশের দুই বন্ধু পিন্টু আর সন্টু একসময় ড্রাগে পড়েছিল। ডাগ-নেশা করলে কিছু আলামত দেখা যায়। নেশা কিনতে প্রচুর টাকা-পয়সা লাগে। কিছু লোকের সঙ্গে গোপন জায়গায় দেখা করতে হয় বলে বাসা থেকে ক্ষণে ক্ষণে বেলা-অবেলায় হাওয়া হতে হয়। উই কি ছেড়ে ছেড়ে বাসা থেকে হাওয়া হয়ে যায়? কলেজ ছাড়াও, অন্য কোথাও যায়? তা পলাশ জানে না। কিন্তু মা যে উইকে আলাদা করে টাকা দেয়, তা তো মা বলে না! তবে? পলাশকে তো দিতে হয় না। ভেবে কোনো কূল-কিনারা করতে পারে না পলাশ। নিজেকে হাঁদারামের মতো মনে হয়। কিছু একটা আছে নিশ্চিতই, চোখের সামনেই জ্বলজ্বল করছে কিন্তু মনে হচ্ছে চোখের সামনে যা আছে তা-ই সে হয়তো দেখতে পারছে না। ভাইবোনদের মতোই উইয়ের একহারা পাতলা গড়ন। গোলগাল মুখে সারল্যের ছাপ, চেহারা দেখে কেউ খারাপ কিছু ভাবতে পারে না। মা বলেন, তোরা সবাই পেয়েছিস বাবার বেবি-ফেস। আমার কিচ্ছু না! আমার পেটে হলি কেমন করে! বলে দুষ্টু হাসেন। খাটোখোটো মানুষ মা, ওর চেহারাটা ঘোড়ার মতো লম্বাটে। হঠাৎ মনে পড়ল, কিছুদিন ধরে উইয়ের মুখে দাড়ি-গোঁফ গজাচ্ছে। ওর বয়সে পলাশের গজায়নি। একদিন নতুন দাড়ি-গোঁফ নিয়ে বেশ তর্ক হয়েছিল; দাড়ি-গোঁফে উইকে মানাবে কিনা, এ-নিয়ে এক-একজনের এক-এক মত। মা বলেছিলেন, ঠিক আছে, পরাগ। শখ যখন হয়েছে এখন কদিন রাখ। কদিন পর কেটে ফেলিস। উই বলেছিল, উঁ হুঁ! উঁ হুঁ! তা হবে না। এ আমার ব্যক্তিগত নাগরিক অধিকার। এ-ব্যাপারে কারো নাক গলানো চলবে না। সেদিনই টেলিভিশনে একজন আলেম ধর্মে দাড়ি রাখার গুরুত্বের বিবরণ দিচ্ছিলেন। উই বলে, হুঁ হুঁ! এবার শুনলে তো তোমরা সবাই? উইয়ের কথাটা এতই হালকা ছিল যে, কেউ-ই পাত্তা দেয়নি।